Halver byggemulighederne, byg meget lavere og meget mere varieret - og giv det hele et grønt islæt. Fællesrådet på Aarhus Ø har en plan for næste etape af Aarhus Ø, der går i en helt anden retning end den, som kommunen har lagt op til.

Annonce

AARHUS: Byg halvt så meget - og byg meget lavere, end I har forestillet jer. Sådan lyder opfordringen til Aarhus Kommune fra Fællesrådet for Aarhus Ø og de bynære havnearealer. Opfordringen gælder Aarhus Ø på strækningen fra Nørreportkrydset frem til Nikoline Kochs Plads - langs Kystvejen og ind mod lystbådehavnen. Hvor kommunen foreslår, at der skal kunne opføres omkring 140.000 etagemeter boliger og erhverv på strækningen og på Pier 2 bag Bestseller, mener fællesrådet, at det er nok med 60.000 etagekvadratmeter. Og hvor kommunen har spillet ud med et 12-14 etager højt kontorhus til Nordea nærmest Nørreport og derudover byggeri i seks etager videre langs Kystvejen, ønsker fællesråde,t at byggeriet langs Kystvejen bliver holdt nede på en-to etager stigende til fire-fem etager på området frem mod Nikoline Kochs Plads.

Vi synes ikke, at det er en god idé at bygge en høj mur mod Kystvejen, der vil spærre for kigget fra byen over Aarhus Ø og bugten Thomas Østergaard, formand, Fællesrådet på Aarhus Ø

Sådan forestiller Fællesrådet på Aarhus Ø, at bydelens næste etape - fra Nørreport til Nicoline Kochs Plads skal udformes: Med lave bygninger og mange små byggefelter - og med et grønt fodgængerforløb på langs gennem hele området. Illustration: Fællesrådet for Aarhus Ø

Annonce

En mur mod byen

- Vi synes ikke, at det er en god idé at bygge en høj mur mod Kystvejen, der vil spærre for kigget fra byen over Aarhus Ø og bugten, siger Thomas Østergaard, der er formand for Fællesrådet på Aarhus Ø. Tilsvarende mener han, at et tæt, lavt og varieret byggeri langs en "hovedgade", der løber på langs gennem hele området, vil give de bedste muligheder for liv og byliv i området og binde det sammen med den øvrige by. I samme åndedrag foreslår fællesrådet en grøn forbindelse og opholdsarealer langs kanalen fra Flemming Bamse Jørgensens Plads til Nørreport. - Vi kan jo i dag se, at i den del af Aarhus Ø, der er beboet, bliver vi stadig flere, der skal deles om de samme udenomsarealer. Der mangler steder, man kan opholde sig udendørs, siger Thomas Østergaard.

Annonce

Små byggefelter - og en skole

Hvor kommunen hidtil har solgt meget store byggegrunde på Aarhus Ø, mener fællesrådet, at den skal gå i en helt anden retning på det nye område, fordi mange små byggefelter vil give en mere varieret bebyggelse. Udover små byggefelter til boliger og mindre erhverv, foreslår fællesrådet to-tre større byggefelter til offentlige funktioner som for eksempel skole og idrætshal. - Vi kunne rigtig godt tænke os en skole på Aarhus Ø, siger Thomas Østergaard. Fællesrådet har skitseret sin plan som led i den borgerinddragelses-proces, der kører forud for, at byrådet skal vedtage en udviklingsplan for hele området. Inden da havde kommunen ført meget konkrete forhandlinger gennem flere år om det høje Nordea-kontorhus ved Nørreport, og planen var at sælge den grund i et udbud, inden der var en udviklingsplan for hele området. Efter mange protester er det udbud nu sat i bero, og også Nordea-grunden er nu en del af det område, borgerne bliver inddraget i planlægningen af.

Annonce

Et skjult regnestykke